Dokument o daljnjem postupanju u vezi s Rezolucijom Europskog parlamenta s preporukama Komisiji o uspostavi mehanizma EU-a za demokraciju, vladavinu prava i temeljna prava, koji je Komisija donijela 17. siječnja 2017.
1.	Rezolucija koju je na temelju članaka 46. i 52. Poslovnika Europskog parlamenta podnio Odbor za građanske slobode, pravosuđe i unutarnje poslove (LIBE) oslanjajući se na Mišljenje Odbora za ustavna pitanja (AFCO)
2.	Referentni broj EP-a: A8-0283/2016 / P8_TA-PROV(2016)0409 
3.	Datum donošenja rezolucije: 25. listopada 2016.
4.	Predmet: Mehanizam EU-a za demokraciju, vladavinu prava i temeljna prava
5.	Kratka analiza/ocjena Rezolucije i zahtjeva koji su u njoj postavljeni:
Rezolucijom se zahtijeva da Komisija do rujna 2017. podnese prijedlog za sklapanje Pakta EU-a za demokraciju, vladavinu prava i temeljna prava („DVT”) u obliku međuinstitucijskog sporazuma na temelju članka 295. UFEU-a slijedeći detaljne preporuke navedene u Prilogu. Rezolucija među ostalim sadržava i preporuke za moguću izmjenu Ugovora (npr. revizija članka 7. UEU-a, poništenje članka 51. Povelje o temeljnim pravima) i poziv na pristupanje Unije Europskoj konvenciji o ljudskim pravima.
Prilog Rezoluciji sadržava nacrt međuinstitucijskog sporazuma s pojedinostima o Paktu EU-a za DVT kako slijedi:
· Pakt se sastoji od europskog izvješća o demokraciji, vladavini prava i temeljnim pravima s preporukama po državama članicama („CSR”).
· On uključuje godišnju međuparlamentarnu raspravu na temelju tog europskog izvješća kao i politički ciklus u području demokracije, vladavine prava i temeljnih prava u okviru institucija Unije.
· Godišnje izvješće o DVT-u, uključujući i preporuke po državama članicama, sastavlja Komisija na temelju nacrta izvješća koji sastavlja skupina neovisnih stručnjaka.
· Ta stručna skupina bit će sastavljena od 38 članova; po jednog neovisnog stručnjaka određuje nacionalni parlament svake države članice (koji je kvalificirani sudac ustavnog ili vrhovnog suda i trenutačno nije u aktivnoj službi), a deset dodatnih članova određuje Europski parlament odabirom s popisa stručnjaka koje su predložile unaprijed utvrđene institucije. Komisija stručnoj skupini pruža usluge tajništva.
· Ukoliko nacrt preporuka po državama članicama o određenoj državi članici uključuje procjenu stručne skupine da postoji dovoljno temelja za pozivanje na članak 7. stavak 1. ili članak 7. stavak 2. UEU-a, Komisija, Vijeće i Europski parlament pojedinačno i bez odgode raspravljaju o tom pitanju i donose obrazloženu odluku koja se objavljuje.
· Stručna skupina ocjenjuje i u kojoj mjeri Komisija, Europski parlament i Vijeće poštuju načela DVT-a.

6.	Odgovor na zahtjeve i pregled mjera koje je Komisija poduzela ili koje namjerava poduzeti:
Komisija je zahvalna Europskom parlamentu na pokretanju važnog pitanja kako očuvati zajedničke vrijednosti, demokraciju, vladavinu prava i temeljna prava unutar EU-a. Komisija u cijelosti podržava cilj te rezolucije, a to je osigurati poštovanje i primjenu naših zajedničkih vrijednosti i pravila. Ključna je zadaća sada utvrditi najbolja sredstva za postizanje toga cilja.
Komisija je podrobno razmotrila rezoluciju i ustanovila da u njoj postoje elementi koje u potpunosti podržava. Komisija osobito podržava pristup koji uključuje sve dionike, uključujući institucije EU-a, države članice i civilno društvo.
Komisija podržava i ideju Europskog parlamenta da se uspostavi međuparlamentarni dijalog između Europskog parlamenta i nacionalnih parlamenata. Nacionalni parlamenti sudjeluju u mnogima od problema povezanih s vladavinom prava kojih smo svjedoci u posljednje vrijeme u nekim državama članicama. Moramo raditi na postizanju zajedničkog dogovora o tome kako najbolje očuvati naše zajedničke vrijednosti, i na nacionalnoj i na europskoj razini. U okviru međuparlamentarnog dijaloga koji je predložio Europski parlament, kao prvi korak moglo bi se raspravljati o različitim opcijama i sredstvima koja nam trenutačno stoje na raspolaganju kako bismo osigurali poštovanje i primjenu naših zajedničkih vrijednosti. Komisija je spremna doprinijeti takvu dijalogu.
Kad je riječ o preporukama iz rezolucije u pogledu moguće promjene Ugovora, stajalište je Komisije da te izmjene, kratkoročno i srednjoročno gledano, nisu realistične. To se osobito odnosi na preporuku za poništenje članka 51 Povelje o temeljnim pravima.
Komisija je i dalje u potpunosti predana pristupanju Unije Europskoj konvenciji o ljudskim pravima. Pristupanjem će se ojačati naše zajedničke vrijednosti, poduprijeti djelotvornost prava EU-a i povećati dosljednost u zaštiti temeljnih prava u Europi. Međutim Sud Europske unije ukazao je u svojem Mišljenju na ozbiljna pravna pitanja. Neka od njih kompleksna su u pravnom i političkom smislu. Stoga Komisija, u svojem svojstvu pregovarača EU-a, nastavlja savjetovanje s posebnim odborom koji je imenovalo Vijeće.
Komisija u ovoj fazi izražava ozbiljne dvojbe u pogledu potrebe i izvedivosti godišnjeg izvješća i političkog ciklusa o demokraciji, vladavini prava i temeljnim pravima koje bi pripremala skupina „stručnjaka” i u pogledu potrebe, izvedivosti i dodane vrijednosti odgovarajućeg međuinstitucijskog sporazuma. U pogledu nekih elemenata predloženog pristupa, primjerice središnje uloge koju bi u okviru predloženog pakta imala skupina neovisnih stručnjaka, postavljaju se i ozbiljna pitanja zakonitosti, institucionalne legitimnosti i odgovornosti. Usto postoje i praktična i politička pitanja koja bi mogla otežati pronalaženje zajedničkog stajališta o tome među svim uključenim institucijama.
Komisija smatra da bi najprije trebalo na najbolji mogući način iskoristiti postojeće instrumente i izbjeći dupliciranje. Spektar postojećih instrumenata i dionika već pruža niz komplementarnih i učinkovitih sredstava za promicanje i očuvanje zajedničkih vrijednosti. Komisija će nastaviti pridavati vrijednost tim sredstvima i oslanjati se na njih.
Komisija je 2014. donijela okvir vladavine prava. Komisija trenutačno primjenjuje taj okvir u slučaju Poljske. To bi trebalo otkloniti svaku sumnju u činjenicu da Komisija zaštitu vladavine prava vrlo ozbiljno shvaća. U tom pogledu Komisija je zahvalna na podršci tom pristupu koju je Europski parlament iskazao u svojoj rezoluciji od 14. rujna. Komisija jednako tako cijeni plenarne rasprave koje je Europski parlament organizirao na tu temu.
I Vijeće je u 2014. pokrenulo dijalog na temu vladavine prava u okviru kojega raspravlja o pitanjima vladavine prava. Vijeće je 15. studenoga ocijenilo taj dijalog pri čemu je većina država članica naglasila važnost osiguravanja nastavka i jačanja dijaloga time što bi rasprave trebale biti češće i više usmjerene prema rezultatima te bolje strukturirane. Također je postignut dogovor o tome da bi nova ocjena dijaloga o vladavini prava trebala biti obavljena do kraja 2019. kako bi se razmotrila mogućnost da se taj dijalog pretvori u godišnje međusobno ocjenjivanje.
Komisija podržava ideju na kojoj se temelji rezolucija da se brojni postojeći podaci i izvješća učine dostupnijima i vidljivijima, i na nacionalnoj razini. Postoje brojni drugi dionici, među ostalima Vijeće Europe i njegova Venecijanska komisija, Agencija EU-a za temeljna prava i nevladine organizacije, koji doprinose praćenju pitanja vladavine prava, demokracije i temeljnih prava u našim državama članicama.
Uloga je Agencije EU-a za temeljna prava da čini lako dostupnim jasan pregled postojećih informacija i izvješća koja se odnose na države članice ili pojedine teme, kako je navedeno u programskom dokumentu Agencije za razdoblje 2017-2019.
Komisija smatra da je od ključne važnosti da se kroz Europski semestar nastavi pomagati državama članicama u poboljšavanju učinkovitosti njihovih nacionalnih pravosudnih sustava i da se reforme pravosuđa u državama članicama podupiru financijskim sredstvima EU-a te kroz Pregled stanja u području pravosuđa u EU-u. Općenitije, trebalo bi poticati države članice da poboljšaju svoje kapacitete u pogledu provedbe i pravnih lijekova.
Da bi prava sadržana u Povelji imala učinak na terenu, Komisija podupire razvoj instrumenata za podizanje razine osviještenosti sudaca, tužitelja, pravnog osoblja, kao i nacionalnih tijela za ljudska prava u državama članicama.
Komisija također pridaje osobitu važnost boljem informiranju pojedinaca o tome kako mogu uživati svoja temeljna prava i kojoj instanci se mogu obratiti kako bi ih ostvarili.
U cilju praktične primjene temeljnih prava Komisija će u najboljoj mjeri iskoristiti postojeće programe za jačanje organizacija civilnog društva i tijela za ljudska prava koja rade na podizanju razine osviještenosti o Povelji i osiguravanju njezine primjene na nacionalnoj razini. Komisija međutim napominje da, osim u građanskim i kaznenim postupcima, ne postoji pravna osnova za primjenu propisa EU-a o pravnoj pomoći u postupcima pred sudovima država članica. Kad je riječ o postupcima pred sudovima EU-a, u poslovnicima Suda Europske unije i Općeg suda već su uspostavljeni sustavi pravne pomoći.
Komisija također smatra važnim promicanje i jamčenje demokratskoga sudjelovanja i osviještenosti o pravu na glasovanje. Komisija će zato, skupa s drugim dionicima, uključujući civilno društvo, podupirati rad u cilju daljnjeg osnaženja građana Unije kako bi mogli u potpunosti uživati prava koja imaju kao građani EU-a. Ta prava, uključujući pravo na glasovanje i kandidiranje na europskim i lokalnim izborima u bilo kojoj državi članici pod istim uvjetima kao i državljani te države, podupiru demokraciju na razini Unije i izraz su naših zajedničkih demokratskih vrijednosti.
Komisija stalno procjenjuje kako se postojeći instrumenti mogu na najbolji način upotrebljavati za promociju i očuvanje vladavine prava, demokracije i temeljnih prava i spremna je nastaviti dijalog o tome s Europskim parlamentom.

